
         REPUBLIKA HRVATSKA
SPLITSKO DALMATINSKA ŽUPANIJA
              GRAD OMIŠ
             Gradsko vijeće

KLASA: 
URBROJ: 
OMIŠ,                 2026 godine


PRIJEDLOG

Na temelju članka 35. Zakona o lokalnoj i područnoj (regionalnoj) samoupravi (Narodne novine br: br. 33/01., 60/01., 129/05., 109/07., 36/09., 125/08., 36/09., 150/11., 19/13. - službeni pročišćeni tekst, 144/12., 137/15. - službeni pročišćeni tekst, 123/17., 98/19., 144/20.) članka 59., 61., 62., 63. i 132. Zakona o komunalnom gospodarstvu („Narodne novine“, broj 68/18, 110/18, 32/20 i 145/24) i članka 30.  Statuta Grada Omiša (Službeni glasnik Grada Omiš, broj: 4/9, 9/10, 2/13 i 10/13,1/18,8/18 , 2/21 i 13/22 pročišćeni tekst) Gradsko vijeće Grada Omiša na _________ sjednici održanoj dana           __________ 2026. godine, donosi

ODLUKU
O komunalnoj infrastrukturi Grada Omiša i njezinom pravnom statusu


I. Opće odredbe 
Članak 1.

Ovom se Odlukom uređuju vrste komunalne infrastrukture na području Grada Omiša (dalje: Grad), njezin pravni status, evidencija, upis u katastar i zemljišne knjige, upravljanje i održavanje, korištenje i zaštita te nadzor nad provedbom Odluke.

Komunalna infrastruktura na području grada Omiša navedena u tablicama (u prilogu), proglašava se javnim dobrom u općoj uporabi u vlasništvu odnosno suvlasništvu Grada i/ili osobe koja obavlja komunalnu djelatnost.
Članak 2.
 Komunalna infrastruktura nije u pravnom prometu, osim između jedinica lokalne samouprave i pravnih osoba koje obavljaju komunalnu djelatnost, i ne može biti predmet ovrhe niti stečaja.
Na komunalnoj infrastrukturi ne mogu se stjecati stvarna prava, osim prava služnosti i prava građenja na temelju odluke Gradskog vijeća, kada to ne priječi korištenje i održavanje komunalne infrastrukture.
   II. 	  Vrste komunalne infrastrukture
Članak 3.
 Komunalnu infrastrukturu na području Grada čine:
1. nerazvrstane ceste,
2. javne prometne površine na kojima nije dopušten promet motornih vozila (trgovi, pločnici, pješačke staze i zone, šetnice, stubišta i prolazi),
3. javna parkirališta,
4. javne garaže,
5. javne zelene površine (parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom, javni športski i rekreacijski prostori te zelene površine uz ceste i ulice ako nisu sastavni dio ceste),
6. građevine i uređaji javne namjene (nadstrešnice na stajalištima javnog prometa, javni zdenci i fontane, vodne građevine, javni satovi, oglasni stupovi, spomen-obilježja, javni sanitarni čvorovi i sl.),
7. javna rasvjeta,
8. groblja,
9. građevine namijenjene obavljanju javnog prijevoza.

Nerazvrstanim cestama, osim ovom Odlukom, upravlja se i prema posebnom propisu o cestama i odluci Gradskog vijeća o nerazvrstanim cestama, a grobljima i prema posebnom propisu o grobljima i odluci Gradskog vijeća o grobljima.
III. Upravljanje, održavanje i građenje
Članak 4.
Komunalnom infrastrukturom u vlasništvu Grada upravlja Grad putem upravnog odjela nadležnog za komunalne poslove (dalje: nadležni upravni odjel), osim kada je upravljanje povjereno trgovačkom društvu ili javnoj ustanovi u vlasništvu Grada, odnosno drugoj osobi u skladu sa Zakonom.


Članak 5.
Održavanje komunalne infrastrukture obavlja se u skladu s Programom održavanja komunalne infrastrukture, koji Gradsko vijeće donosi za svaku kalendarsku godinu istodobno s donošenjem proračuna Grada.
Građenje komunalne infrastrukture obavlja se u skladu s Programom građenja komunalne infrastrukture, koji Gradsko vijeće donosi za svaku kalendarsku godinu istodobno s donošenjem proračuna Grada.
Izvješća o izvršenju programa iz stavaka 1. i 2. ovoga članka gradonačelnik podnosi Gradskom vijeću do 31. ožujka tekuće godine za prethodnu godinu.
IV. Evidencija i upis u zemljišne knjige
Članak 6.
Evidenciju vodi nadležni upravni odjel, ažurira je bez odgađanja nakon svake promjene i objavljuje na mrežnim stranicama Grada, osim podataka zaštićenih posebnim propisima.
Članak 7.
Komunalna infrastruktura izgrađena do dana stupanja na snagu Zakona o komunalnom gospodarstvu odnosno do 4. kolovoza 2018. koja nije evidentirana u katastru ili nije evidentirano njezino stvarno stanje evidentira se na temelju geodetskog elaborata izvedenog stanja i potvrde Grada da se radi o komunalnoj infrastrukturi.
Potvrdu iz stavka 1. ovoga članka izdaje nadležni upravni odjel. Potvrda sadrži naziv i vrstu komunalne infrastrukture, zemljišnoknjižne oznake zemljišta i utvrđenje da se radi o komunalnoj infrastrukturi.
Komunalna infrastruktura iz stavka 1. upisuje se u katastar i zemljišne knjige kao neotuđivo vlasništvo Grada, neovisno o postojanju upisa vlasništva i/ili drugih stvarnih prava trećih osoba.
Članak 8.
Komunalnu infrastrukturu izgrađena nakon stupanja na snagu Zakona o komunalnom gospodarstvu odnosno do 4. kolovoza 2018. godine stječe status javnog dobra u općoj uporabi danom izgradnje, uređenja odnosno stupanjem na snagu odluke o proglašenju javnog dobra u općoj uporabi, a ako je riječ o komunalnoj infrastrukturi koja nije u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost, nakon što su riješeni imovinskopravni odnosi.
Odluka iz stavka 1. sadrži naziv i vrstu komunalne infrastrukture, katastarsku i zemljišnoknjižnu česticu te katastarsku općinu na kojoj se nalazi, i nalog nadležnom sudu za upis statusa javnog dobra u općoj uporabi u zemljišne knjige.
Na isti način Gradsko vijeće donosi odluku o ukidanju statusa javnog dobra u općoj uporabi, koja sadrži i nalog za brisanje tog statusa.
Komunalna infrastruktura upisuje se u zemljišne knjige kao javno dobro u općoj uporabi i kao vlasništvo odnosno suvlasništvo jedinice lokalne samouprave i/ili javnog isporučitelja koji upravlja komunalnom infrastrukturom.
Odredbe ovoga članka ne odnose se na komunalnu infrastrukturu izgrađenu na pomorskom dobru.
V. Korištenje i zaštita
Članak 9.
Komunalnu infrastrukturu svatko može koristiti u skladu s njezinom namjenom, pod jednakim uvjetima i na način koji ne ometa druge korisnike.
Privremeno korištenje javnih površina, postavljanje objekata, prekopavanje i druge radove na komunalnoj infrastrukturi moguće je samo na temelju odobrenja nadležnog upravnog odjela, u skladu s odlukom o komunalnom redu i odlukom o davanju javnih površina na privremeno korištenje.
Članak 10.
Zabranjeno je oštećivati, uništavati, prljati ili bez odobrenja zauzimati komunalnu infrastrukturu i njezinu opremu.
Osoba koja izvodi radove na komunalnoj infrastrukturi dužna je o svom trošku i u roku određenom odobrenjem dovesti je u prvobitno stanje.
Osoba koja ošteti komunalnu infrastrukturu odgovara za štetu prema općim propisima obveznog prava.
VI. Nadzor i prekršajne odredbe
Članak 11.
Nadzor nad provedbom ove Odluke provodi komunalno redarstvo Grada.
U provedbi nadzora komunalni redar ovlašten je rješenjem naložiti uklanjanje stvari i objekata postavljenih na komunalnu infrastrukturu bez odobrenja te dovođenje komunalne infrastrukture u prvobitno stanje, na trošak osobe koja je postupila protivno ovoj Odluci.


Članak 12.
Novčanom kaznom od 130,00 do 1.300,00 eura kaznit će se za prekršaj pravna osoba ako postupi protivno odredbama članka 9. stavka 2. i članka 10. stavaka 1. i 2. ove Odluke.
Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 60,00 do 130,00 eura.
Za prekršaj iz stavka 1. ovoga članka kaznit će se fizička osoba obrtnik i osoba koja obavlja drugu samostalnu djelatnost novčanom kaznom od 60,00 do 600,00 eura.
Ako je isto ponašanje već propisano kao prekršaj u odluci o komunalnom redu, primjenjuje se ta odluka, kako se isto ponašanje ne bi dvostruko sankcioniralo.
VII. Prijelazne i završne odredbe
Članak 13.
Tablica u prilogu ove Odluke sa popisom komunalne infrastrukture, čini sastavni dio ove Odluke.
Ova Odluka stupa na snagu osmoga dana od dana objave u „Službenom glasniku Grada Omiša“.
Stupanjem na snagu ove Odluke, prestaje vrijediti Odluka o komunalnom infrastrukturi Grada Omiša („Službeni glasnik Grada Omiša“ br.7/19, 9a/20, 10/21, 4/22, 7/22, 11/23, 6/24, 16/24, 2/25, 8/25).



PREDSJEDNIK GRADSKOGA VIJEĆA 
                                                   Karlo Vukasović

